b'\n_START_ARTICLE_\nPep Bras\n_START_SECTION_\nObra liter\xc3\xa0ria [cal\xc2\xa0citaci\xc3\xb3]\n_START_PARAGRAPH_\nLa seva carrera d\xe2\x80\x99escriptor va arrencar als 17 anys, quan publica el seu primer llibre, Escrivint amb els cent ulls de Laura. Forma part del grup literari La Font del Cargol. Entre 1981 i 1984 guanya diversos premis literaris, com el Lav\xc3\xadnia, l\xe2\x80\x99Arts i Lletres (amb el conte \xe2\x80\x9cLletres\xe2\x80\x9d), el Joan Santamaria (amb la novel\xc2\xb7la curta Els set segells) i la primera edici\xc3\xb3 del Premi Just Manuel Casero, amb el conjunt de relats Amfetam\xc3\xadnic, coescrits amb Rafael Vallbona._NEWLINE_L\xe2\x80\x99any 1985 publica el seu primer llibre de contes La mosca al nas (Edicions 62); i el 1987, Exemplar gratu\xc3\xaft. El mateix any 1987 guanya el premi La Sonrisa Vertical amb El vaixell de les vagines voraginoses (Tusquets Editores). Entre 1987 i 1989 \xc3\xa9s columnista d\xe2\x80\x99opini\xc3\xb3 al diari AVUI._NEWLINE_Arrenca els 90 publicant la seva primera novel\xc2\xb7la L\xe2\x80\x99ull que mata (El m\xc3\xa8dol, 1991) i els llibres de contes Orgasmes escabrosos (Premi La Piga 1991. Editorial P\xc3\xb2rtic) i Noia dels timbals (Premi Marina. Editorial Columna / Pont de Pedra, 1993)._NEWLINE_L\xe2\x80\x99any 1996 publica El Terrat, una tonteria com una casa, coescrit amb Andreu Buenafuente, Toni Soler i Oriol Grau. El Sant Jordi d\xe2\x80\x99aquell mateix any, el llibre esdevindria un dels primers booms dels anomenats \xe2\x80\x9cllibres medi\xc3\xa0tics"._NEWLINE_L\'any 1999 \xc3\xa9s finalista del Premi Sant Jordi de novel\xc2\xb7la amb L\xe2\x80\x99edat dels monstres (Editorial Columna, 1999). L\xe2\x80\x99any seg\xc3\xbcent publica la novel\xc2\xb7la juvenil Sexe, pentium, clearasil (Editorial Columna, 2000)._NEWLINE_Ha publicat llibres en col\xc2\xb7laboraci\xc3\xb3 amb d\xe2\x80\x99altres autors, com els reculls de contes La profecia (\xc3\x80rea, 1988), amb Llu\xc3\xads-Anton Baulenas, Alfred Bosch, Jaume Cap\xc3\xb3, Toni Cucarella, Josep-Francesc Delgado, Josep Maria Fonalleras, Maria Ja\xc3\xa9n, Anna Llaurad\xc3\xb3, Xavier Lloveras, S\xc3\xadlvia Manzana, Carles Mengual, Toni Pascual, M\xc3\xa0rius Serra i Rafael Vallbona; i Deu claus al pany (P\xc3\xb2rtic, 1991), amb Anna Arum\xc3\xad, Llu\xc3\xads-Anton Baulenas, Maria Ja\xc3\xa9n, Manuel Joan i Ariny\xc3\xb3, Josep Maria Morreres, Valeri\xc3\xa0 Pujol, Josep-Llu\xc3\xads Segu\xc3\xad, Josep-Llu\xc3\xads Sotorra\xc2\xa0 i Rafael Vallbona.\xc2\xa0_NEWLINE_Va formar part del col\xc2\xb7lectiu literari Germans Miranda, format per escriptors, guionistes i dramaturgs com Jordi Punt\xc3\xad, Piti Espa\xc3\xb1ol, David Cirici, Jordi Galceran, Enric Gom\xc3\xa0, Matthew Tree, Toni Soler, Guillem Mart\xc3\xadnez o Albert Om. Amb ells va publicar t\xc3\xadtols com Ahhhhhhhh. Dotze contes er\xc3\xb2tics (1998), El Bar\xc3\xa7a o la vida (1999) Tocats d\xe2\x80\x99amor\xc2\xa0 (2000) o La vida sexual dels germans M. (2002)._NEWLINE_Amb els guionistes d\xe2\x80\x99El Terrat ha coescrit dos llibres: el recull de contes Fora de s\xc3\xa8rie (Columna, 2010) i l\xe2\x80\x99assaig humor\xc3\xadstic Lo que vendr\xc3\xada a ser la televisi\xc3\xb3n en Espa\xc3\xb1a (2011)._NEWLINE_Les seves novel\xc2\xb7les m\xc3\xa9s recents s\xc3\xb3n La vida en siete minutos (Seix Barral, 2012); i La ni\xc3\xb1a que hac\xc3\xada hablar a las mu\xc3\xb1ecas (Siruela, 2014). Aquesta \xc3\xbaltima ha estat tradu\xc3\xafda a l\xe2\x80\x99alemany i a l\xe2\x80\x99holand\xc3\xa8s._NEWLINE_El 2017 es publica "L\xc3\xadfting, 35 anys de contes: 1981-2016".\n_START_SECTION_\nGuions de televisi\xc3\xb3 [cal\xc2\xa0citaci\xc3\xb3]\n_START_PARAGRAPH_\nCom a guionista, destaca la seva col\xc2\xb7laboraci\xc3\xb3 amb El Terrat, d\xe2\x80\x99Andreu Buenafuente, que s\xe2\x80\x99inicia l\xe2\x80\x99any 1995 amb El Terrat, de R\xc3\xa0dio Barcelona, i que inclou guions per a la majoria d\xe2\x80\x99\xc3\xa8xits de la productora: La Cosa nostra, Plats bruts, A p\xc3\xa8l, Homo zapping o les gales dels premis Goya presentades per Buenafuente. El 2017 escriu el gui\xc3\xb3 de la pel\xc2\xb7l\xc3\xadcula "Proyecto Tiempo", dirigida per Isabel Coixet i coordina els guions de "Programa Inesperat", presentat per Sergi Mas per a TVE Catalunya. L\xe2\x80\x99any 2015 va escriure el curtmetratge Consumo responsable/ nivel 7, dirigit per Santiago Segura, que obtindria el Gran Premio i el Sol de Oro de Branded Content al Festival Iberoamericano de Publicidad 2016. La temporada 1993-94 va ser guionista \xc2\xa0de Julia Otero (La radio de Julia, Premi Ondas i Antena de Oro 1994); i, pr\xc3\xa8viament, d\xe2\x80\x99Isabel Gemio. Tamb\xc3\xa9 va dirigir i presentar durant quatre anys el programa Va de cine de TVE.\n_START_SECTION_\nPremis [cal\xc2\xa0citaci\xc3\xb3]\n_START_PARAGRAPH_\nAls 17 anys guanya el premi de poesia Ona d\xe2\x80\x99Argent (1979) pel recull de poemes Primer esguard._NEWLINE_L\xe2\x80\x99any 1981 obt\xc3\xa9 diversos guardons de narrativa: l\xe2\x80\x99Arts i Lletres pel conte Lletres; el Just Manuel Casero pel recull de contes Amfetam\xc3\xadnic i el premi La Colla per Afrodis\xc3\xadacs alquim\xc3\xadstics & Grapejant Magnetoscopis, tots dos coescrits amb Rafael Vallbona; i el Joan Santamaria de novel\xc2\xb7la curta per Els set segells._NEWLINE_Als 24 anys guanya el premi de literatura er\xc3\xb2tica La sonrisa vertical amb el recull de contes El vaixell de les vagines voraginoses (Tusquets, 1987). Dos anys despr\xc3\xa9s, una nova versi\xc3\xb3 de la seva primera obra de teatre, City Bang Blues, guanya el Memorial Antoni Santos (1989)._NEWLINE_L\xe2\x80\x99any 1991 obt\xc3\xa9 dos guardons: el Marina, pel recull de contes Noia dels timbals (Columna-Pont de Pedra), i el premi La Piga de la Viuda Reposada per Orgasmes escabrosos (P\xc3\xb2rtic)._NEWLINE_\xc3\x89s finalista del Premi Sant Jordi de Novel\xc2\xb7la 1998 amb L\xe2\x80\x99edat dels monstres (Columna)._NEWLINE_A banda dels premis literaris obtinguts a t\xc3\xadtol individual, molts projectes on ha participat com a guionista tamb\xc3\xa9 han estat premiats. Per exemple: el Sol de Oro i el Gran Premio en categoria Branded Content del Festival Iberoamericano de Publicidad 2016 pel curt Consumo responsable/ Nivel 7, dirigit per Santiago Segura; el Sol de Plata en el mateix Festival, l\xe2\x80\x99any 2011, per la campanya \xe2\x80\x9cBMW anuncia tu coche\xe2\x80\x9d (Herraiz Soto/ El Terrat); el Premio Ondas al millor programa d\xe2\x80\x99entreteniment (2000) per La Cosa nostra (TV3); l\xe2\x80\x99Ondas al millor programa de r\xc3\xa0dio local (1997) per El Terrat (Cadena SER); o l\xe2\x80\x99Ondas al millor programa de r\xc3\xa0dio i l\xe2\x80\x99Antena de Oro 1994 per La radio de Julia (Onda Cero).'